অস্ত্র নিয়ে যারা মুক্তিযুদ্ধ করেছিলেন তারাই একমাত্র মুক্তিযোদ্ধা, এ কথাটি বিরাট পরিমাপের ভুল। বাংলাদেশের মুক্তিযুদ্ধ ছিল জনগণের যুদ্ধ বা গণযুদ্ধ। জনগণের একটি ক্ষুদ্র অংশ অস্ত্র হাতে নিয়ে শত্রুর বিরুদ্ধে যুদ্ধ করেছিল। বাংলাদেশের আপামর জনগণের জীবন হুমকির মুখে ছিল। জনগণের পক্ষে সশস্ত্র মুক্তিযোদ্ধাগণ সম্মুখসমরে গিয়েছিলেন। সশস্ত্র মুক্তিযোদ্ধাগণ প্রত্যক্ষভাবে নিজেদের জীবন হুমকির মুখে ঠেলে দিয়েছিলেন। সশস্ত্র মুক্তিযোদ্ধাগণ হাসিমুখে নিজেদের প্রাণ বিসর্জন দিয়েছেন অথবা আহত হয়েছেন। সশস্ত্র মুক্তিযোদ্ধাগণের মধ্যে অর্ধেকের বেশি ছিলেন গেরিলা মুক্তিযোদ্ধা। সব সশস্ত্র মুক্তিযোদ্ধা তো বটেই, বিশেষভাবে গেরিলা মুক্তিযোদ্ধাগণ কোনো অবস্থাতেই যুদ্ধ করতে পারতেন না, যদি জনগণ সাহায্য-সহযোগিতা-প্রেরণা-উৎসাহ না দিতেন। একটি উদাহরণ দিই। দেশের জনগণ ছিলেন একটি পুকুর বা দীঘি বা বৃহৎ জলাশয়ের পানির মতো। গেরিলাগণ ছিলেন ওই পানিতে মাছের মতো। এটাই নিয়ম। ১৯৩০ এবং ৪০-এর দশকে মাও সে তুংয়ের নেতৃত্বে কমিউনিস্ট আন্দোলন চলাকালে, লংমার্চ চলাকালে, সরকারের বিরুদ্ধে যুদ্ধ চলাকালে এই তত্ত্ব বা উপমা বাস্তব ছিল। ১৯৬০ এবং ৭০-এর দশকের শুরুতে ভিয়েতনামে ভিয়েতকং গেরিলাদের পরিচালিত যুদ্ধ, আলজেরিয়ায় স্বাধীনতাকামী নেতা বেন বেল্লার নেতৃত্বে পরিচালিত যুদ্ধ, কাশ্মিরে গত ৬০ বছর ধরে পরিচালিত যুদ্ধ, ১৯৪৮ সালের আগে ১০ বছর যাবৎ মোশে দায়ানের নেতৃত্বে ইসরাইল নামে দেশ প্রতিষ্ঠার জন্য পরিচালিত গেরিলা যুদ্ধ, ১৯৫২ সাল থেকে নিয়ে ১৯৮০-এর দশক পর্যন্ত জোরেশোরে পরিচালিত উত্তর-পূর্ব ভারতের নাগাল্যান্ডের গেরিলা যুদ্ধÑ এসব সংঘর্ষের সময় ওই তত্ত্ব বা উপমা বাস্তব ছিল, কারণ এর বিকল্প নেই।